สภากาชาดไทย จัดสรรวัคซีนล้านโดส ฉีดกลุ่มเปราะบาง
รศ.พญ.ดุจใจ ชัยวานิชศิริ ผู้อำนวยการศูนย์บริการโลหิตแห่งชาติ  สภากาชาดไทย ขอชี้แจงกรณีที่สภากาชาดไทย จัดซื้อวัคซีนโควิด-19 Moderna  จำนวน 1 ล้านโดส โดยจะดำเนินการจัดสรรให้กับบุคลากรทางการแพทย์ กลุ่มประชาชนผู้ด้อยโอกาส คนพิการ ผู้ป่วยติดเตียง สตรีมีครรภ์และผู้สูงอายุ 70 ปีขึ้นไปที่ยังไม่เคยได้รับวัคซีน นั้นว่า ศูนย์บริการโลหิตแห่งชาติ ไม่สามารถดำเนินการจัดสรรวัคซีนป้องกันโควิด-19 ให้ประชาชนทั่วไปได้โดยตรง การจัดสรรวัคซีนต้องมีการวางแผนที่เหมาะสม โดยทีมงานส่วนกลางของสภากาชาดไทย เป็นผู้พิจารณาจัดสรร ร่วมกับหน่วยงานแกนกลางของประเทศ เพื่อให้สามารถกระจายวัคซีนให้แก่ประชาชนกลุ่มผู้เปราะบางในสังคมและผู้ที่มีความเสี่ยงสูงต่างๆ รวมทั้งบุคลากรด่านหน้าที่ต้องปฏิบัติงานกับผู้ป่วยโควิดให้ครอบคลุมในภาพรวม สำหรับผู้บริจาคโลหิตที่สูงอายุ  ศูนย์ฯ ขอรับไว้เป็นกลุ่มเสี่ยงที่จะดูแลและจะแนะนำแนวทางลงทะเบียนให้ต่อไป